Rikunarita-ORG/Wikinium huggingface dataset:
# Sjilderkuns

Dit artikel is gesjreve (of begós) in 't Valkebergs. Laes hie wie v'r mit de versjillende saorte Limburgs ómgaon.

---

Sjilderie 'de Nymphéas' van Claude Monet
**Sjilderkuns** ies de kunsvorm woabie gesjilderd weurt: 'n pigment (kleursjtof) weurt in 'n opdruègend medium op 'n oppervlak (drager) aangebrach. Dat oppervlak is euver 't algemein 'n canvas (dook) meh 't kint ouch get andersj zin, zoa es hout, 'n moer (moersjildering en fresco), glaas, papier of 'n rotswand.

Bekinde veurbeelder van sjilderië zint de *Nachtwacht* van Rembrandt van Rijn, de *Mona Lisa* van Leonardo da Vinci, *De Zonnebloemen* van Vincent van Gogh, *l' Entrée du Christ à Bruxelles* van James Ensor, de *Nymphéas* van Claude Monet, *Les demoiselles d'Avignon* van Pablo Picasso, *De Kruisafneming* van Pieter Pauwel Rubens of *Het Lam Gods* van Jan Van Eyck.

D'r besjtoon väöl versjillende sjildertechnieken, woabie ouch versjillende sjildermateriale weure gebroek. Veurbeelder van sjildertechnieke zint olieverf, gouache, acryl en aquarel. Sjildermateriale zint kwaste, pensele en paletmetser.

Fundamenteel versjil tösje sjilderkuns en ander twiè-dimensionaal kunsvörm, is dat sjilderkuns traditioneel in laoge en vlakke kint weure oetgeveurd, terwiel teikentechnieke en grafiek meistal in liene oetgeveurd weure. Dit geuf sjildere 'n aantal veurdeile, woadoor 't volges sómmige de meis dynamische kunsvorm is.

Zuug ouch: sjildersj.
# Melbourne

Dit artikel is gesjreve (of begós) in 't Sint-Joasters. Laes hie wie v'r mit de versjillende saorte Limburgs ómgaon.

---

Woukkretsjers in 't centrum van Melbourne.
De ligking van Melbourne in Australië.
**Melbourne** is de houfstad van d'n Australischen deilstaot Victoria en is in 1835 gestif gewaore door 'n groep koloniste oet Tasmanië. In 1842 woort de plaats 'n stad.

Melbourne is ouch de grótste stad van Victoria mit 'n inweuneraantal van 4.347.955 in 2013.

De stad is verneump nao d'n Ingelse staotsman Lord Melbourne, dae t'n tieje van de stifting van de stad in 1835 juus aan zien twièdje regeringsperiood es minister-president van Groat-Brittannië waas begós en waas gebaore in 't Ingels plaetske Melbourne in Derbyshire.

Van 1901 tót 1927 fungeerdje Melbourne es de zaetel van 't Australisch parlement en de fidderaal regering.

De plaats ligk aan de zuudoaskus van Australië, zoaget 800 kilomaeter t'n zuudwèste van Sydney. De stad ligk aan de Port Phillip Bay en is geboedj rónjelóm de reveer de Yarra.

Melbourne wuèrtj betrach es de cultureel en modehoufstad van Australië. De stad is biezunjer multicultureel (zoaget ei derdje van de bevölking is neet gebaoren in Australië). Zoa guèf 't Griekse, Italiaanse, Törkse, Sjinese en Viëtnamese wieke. De stad besjik euver väöl gooj restaurantje.

## Extern linke

* Website van de gemèndje.
* Touristische website van Melbourne.